Merd Baran Boskan
KURTEJÎYANA MERD BARAN BOSKAN

Merd Baran Boskan di sala 1955 (1958 bi fermi sê sal piçûktir hatîyê lêkirin) an de li gundê Helhelê ji dayik bû ye. Gundê Hehelê li navçeya Pêşêkevir girêdayê qezaya Hezroyê ya bajarê Amedê ye.

Ew kurê Hesenê mala Osman û Dewranê ye. Zarûktîya wî li gund di nav malbatek qerebalixde derbas bû. Ew 12 xwuşk û bira (5 xwuşk û 7 bira) bûn. Herweha sê ap û zarokên wan jî tevî wan bûn. 

Baran dibistana destpêkê li gund xwend, ji xwe dibistan, di sala 1961 ê de cara pêşî li vî gundî hatibû avakirin. Piştre ew çû Amedê, dibistana navîn û universîte li Amedê xwend. Rasthatineke lê ew bû ye xwendevanek ji xwendevanên pêşîn yê dibistana destpêkê jî û ya navîn û fakulteyê jî. 

Ev navçe jî, yek ji wan navçeyên şoreşa Şêx Seîd, şahidê serhildan û şahî û şîna wê bû. Ji ber ku ew bi çîrokên buyerên Şêx Seîd mezinbûbû di temenê piçûkayî de nêzîkê tevgerên welatparêzên kurd bû. Bi ciwanên welatparêz re dicivîyan li gor xwe pirsgirêkên welat û neteweya xwe gengeşî dikirin. Dê û bavê wî navê Umer lêkiribûn. Lê dema ew ji dîroka Kurdistanê hinek haydar bû şûn de ji navê xwe nefret kir. Ji ber vê jî navê xwe gava pêwist nebûna nedixebitand. Dema fersenda wî çê bû bi haweyek fermî jî navê xwe guherand. 

Ew hêj ciwan bû di nav refê PDKT de cî girt. Ew di nav hemû pêlikên rêxistinî yê PDK yê de cî girt. Ew di nav PDKT de û rêxistinên demajoyîyên wê de (PDKT, RNK/KUK, PYSK, RSDK, TDK, YKE, HEVKARÎ û gelek hewldanên din) di katê wan yên cûr bi cûr de xebitîye. Di xebata xwe ya sîyasî de tim girîngîyek mezin didan yekîtî û hevkarîya navbera rêxistinên Kurdistanîyan. Wî di vî warî de gelek xebat kir lê mixabin tevî hinek serketinên piçûk ti serketinên mayinde ji van çalakîyan bidest neketin.
 
Di salên 70 yan de tevgerên Kurdistanê li gor hêzên xwe vekirî û veşartî weşanên cûr bi cûr derdixistin. Di wan heyaman de PDK bi navê Xebat jî weşanek veşartî derdixist. Ew berpirsê çapkirina wê weşana veşartî bû. Weşan her carê li bajarek  bi dizî dihat çapkirin. Her weha ew yek ji avakarên Rdyoya Dengê Kurdistan ya Kurdistana Başûr bû, ku ew jî veşartî weşana xwe li çiyayê Kurdistanê pêşkêş dikir. 

Weka gelek kadroyên tevgera kurd piştî derbeya leşkerî ya faşît ew jî koçberê derveyî welat bû. Piştî jîyana 4-5 salên Sûrî û Libnanê ew jî ji neçarî derget Ewropa û li Hollanda cîwar bû.Wî li Lubnanê hinek belge û weşanên kurdan û yên li ser kurd Kurdistanê danehev, lê dema 1982 wan de Beyrût ji alîyê Îsraîl ve hat dorpêçkirin wî tevû nasnama xwe ve liwir hîştin û çû Sûrîyê. Ew tişt hemî li Beyrûtê hunda bûn.
Baran, di sala 1985 an de çû Hollanda û wek penaberek li wê ma. Ew niha jî li Hollanda dijî.  Baran tevî hevalên xwe ve Komela Çanda Karkerê Kurdistan li Hollanda KOÇ - KAK ê avakirin. Wan tevî hinek komeleyên Kurdistanîyan Navenda Kurdistanê avakirin. Wê di rêveberîya wan de bi haweyek aktîf cîgirt. 

Ew zewicandî ye û lawek wî 28 salî heye.
Di hinek kovar, rojname û malperan de mekaleyên wî hatin weşandin (Niştiman, Roj, Kurdnasîn, Netewe ûwd.) û di redaksîyona hinek ji wan weşanan de jî cî girtîye. Ew niha jî di rêvebirin û redaksiyona malpera www.netewe.com û www.arsivakur.org de cî digirire. 

Bi avakirin û rêvebirina arşîva digîtal ya kurdî (www.arsivakurd.org) valayîyek mezin ya agadarîyê ya li ser çapemenîya Kurdistanê tê dagirtin. Weşan belgeyên ku bi kurd û Kurdistanê ve girêdayî bi haweyê digîtal tên civandin. Her kesê ku ji wan re pêwist be dikare jê sûd werbigire.